google/wiki40b huggingface dataset:
Βέρμιο

Χλωρίδα

Μερικά από τα είδη δέντρων που μπορεί κάποιος να δει σ'αυτό το βουνό είναι έλατα, καστανιές, κουμαριές, οξιές, πεύκα και πουρνάρια. Επίσης σε χαμηλά υψόμετρα καλλιεργούνται και ροδακινιές, μηλιές και κερασιές. Ακόμη μπορούμε να δούμε σαλέπι, ζαμπούκο, άσπρο τσάι και χαμομήλι. Σε χαμηλότερα υψόμετρα συναντούμε κρανιές, βατομουριές, βατσινιές και τα θρυλικά εννιάφυλλα Νάουσας τα οποία φυτρώνουν στην περιοχή Σασιάκι και Γουρνόσοβο.

Προστατευόμενη τοποθεσία

Το όρος Βέρμιο είναι προστατευόμενος βιότοπος του Natura 2000, με κωδικό GR1210001, κατά μία έκταση 254 τ.χλμ.

Ορυκτός πλούτος

Στους ανατολικούς πρόποδές του και συγκεκριμένα στην περιοχή της αρχαίας Σκύδρας έχουν εντοπιστεί ίχνη αρχαίων μεταλλευτικών εργασιών (καμινεύματα), που μαρτυρούν την ύπαρξη μεταλλευμάτων.

Οικισμοί-Υποδομές

Στους πρόποδές του είναι κτισμένη η Βέροια, η πρωτεύουσα του νομού Ημαθίας και η Νάουσα.
Στην οροσειρά του Βερμίου,  στο χωριό Σέλι, τοποθετείται το πρώτο οργανωμένο χιονοδρομικό κέντρο στην Ελλάδα, το χιονοδρομικό Σελίου, μόλις 18 χλμ από τη Νάουσα και 20 χλμ. από τη Βέροια, αλλά και το ιδιωτικό χιονοδρομικό κέντρο Χρυσό Ελάφι. 

Λίγο πιο βόρεια της οροσειράς σε αποσταση 18 χιλιομετρων από την Νάουσα  λειτουργεί ένα άλλο γνωστό κέντρο χιονοδρομίας, τα λεγόμενα Τρία-Πέντε Πηγάδια.
Από την άλλη του πλευρά το Βέρμιο, στα σημεία των νομών Πέλλας και Κοζάνης έχει στους πρόποδες του (και ορεινότερα) σημαντικούς και ιστορικούς οικισμούς. Το Βέρμιο βρέθηκε στο επίκεντρο της Γερμανικής εκκαθαριστικής επίθεσης "Μαγιάτικη Καταιγίδα" τον Απρίλιο του 1944.
Τα χωριά του Βερμίου Κατράνιτσα (Πύργοι), Μεσόβουνο, Ερμακιά, Άνω Γραμματικό και Κουτσούφλιανη είναι επίσημα αναγνωρισμένα απο την Ελληνική Πολιτεία ως "μαρτυρικές κοινότητες", λόγω της καταστροφής τους από τους Γερμανούς ναζιστές.

Κοιλάδα του Αλιάκμονα

Τις νοτιοανατολικές πλευρές του διασχίζει η Εγνατία Οδός στο τμήμα από τον Πολύμυλο Κοζάνης έως την Βέροια (ή αλλιώς διάβαση Καστανιάς) και είναι από τα εντυπωσιακότερα σημεία του εθνικού οδικού δικτύου με 15 σήραγγες (η μεγαλύτερη 2,2 χλμ) και 6 γέφυρες. Ακριβώς από κάτω ρέει ο ποταμός Αλιάκμονας στην κοιλάδα που σχηματίζουν το Βέρμιο με τα Πιέρια Όρη. Αυτή η περιοχή είναι επίσης γνωστή ως τα «Στενά του Αλιάκμονα» και είναι ενταγμένη στο δίκτυο Natura 2000.
Χαράλαμπος Ψαρρός

Βιογραφία

Γεννήθηκε το 1887 στο Χρισσό της Παρνασσίδας.
 Σπούδασε νομικά στο Πανεπιστήμιο Αθηνών του οποίου αναγορεύτηκε διδάκτωρ, και εργάστηκε ως δικηγόρος.
Εξελέγη βουλευτής Φθιωτιδοφωκίδος το 1946 με το Κόμμα Βενιζελικών Φιλελευθέρων με 1.571 ψήφους. 
Επανεξελέγη βουλευτής Αθηνών το 1950 με το Κόμμα Φιλελευθέρων, το 1952 με τον Ελληνικό Συναγερμό , το 1956 με την ΕΡΕ και στις 6 Φεβρουαρίου 1965 με την Ένωση Κέντρου, στη θέση του αποβιώσαντος Λουκή Ακρίτα, ως τις 14 Απριλίου 1967. 
Ο Ψαρρός αποστάτησε από την Ένωση Κέντρου και αναφέρεται σε έκθεση της CIA στην ομάδα των αποστατών που στήριζαν την κυβέρνηση του Στεφανόπουλου (από τις 17 Σεπτεμβρίου 1965 έως τις 22 Δεκεμβρίου 1966).
Υπηρέτησε ως υπουργός Εσωτερικών στην κυβέρνηση του Παναγιώτη Κανελλόπουλου τον Νοέμβριο του 1945. Στην κυβέρνηση Σοφοκλή Βενιζέλου διορίστηκε υπουργός Μεταφορών και Ταχυδρομείων, Τηλεγράφων και Τηλεφώνων από τις 24 Μαρτίου 1950 , χαρτοφυλάκιο που διατήρησε και στην κυβέρνηση Πλαστήρα ως τις 21 Αυγούστου 1950 και στην κυβέρνηση Παπάγου ήταν υπουργός Συγκοινωνιών από τις 19 Νοεμβρίου 1952 ως τις 11 Απριλίου 1954. 
Απεβίωσε τον Ιανουάριο του 1972.
Αντώνιος Καπάλας

Βιογραφικά στοιχεία

Γεννήθηκε στο Καΐτση Καρδίτσας και σπούδασε ιατρική στο Πανεπιστήμιο Αθηνών. Εξελέγη βουλευτής Τρικάλων στις εκλογές του Αυγούστου 1910
Απεβίωσε το 1926.
Παύλος Παυλίδης

Βιογραφικά στοιχεία

Οι γονείς του ήταν μετανάστες στη Γερμανία, ενώ ο ίδιος την επισκέπτεται συχνά. Πέρασε σημαντικό μέρος της ζωής του στο εξωτερικό και κυρίως στο Παρίσι και την Γενεύη.

Μωρά στη Φωτιά

Στην Ελλάδα αρχίζει να δραστηριοποιείται σαν κιθαρίστας σε τραγούδια του Στέλιου "Σαλβαδόρ" Παπαϊωάννου, με το συγκρότημα Μωρά στη Φωτιά, την περίοδο 1986 - 1988, οπότε και αποχωρεί, μετά την ηχογράφηση και κυκλοφορία του πρώτου δίσκου "Μωρά στη Φωτιά", το 1987.

Ξύλινα Σπαθιά

Δημιουργικότερη, ωστόσο, περίοδος στη ζωή του θεωρείται αυτή των Ξύλινων Σπαθιών, στα οποία έμεινε ως το 2003. Μεγαλύτερες εμπορικές επιτυχίες του με τα Ξύλινα Σπαθιά υπήρξαν τα τραγούδια: "Ο βασιλιάς της σκόνης", "Αδρεναλίνη" και "Λιωμένο παγωτό". Μεγάλο μέρος της δισκογραφικής δουλειάς των Ξύλινων Σπαθιών αναφέρεται στα ναρκωτικά.

Παύλος Παυλίδης & B-Movies

Μετά την αποχώρηση από τα Ξύλινα Σπαθιά, ο Παυλίδης έφτιαξε το συγκρότημα τους B-movies. Το 2004, κυκλοφόρησε ο πρώτος προσωπικός του δίσκος με τίτλο "Αφού λοιπόν ξεχάστηκα". Το 2006 κυκλοφορεί ο δίσκος "Άλλη μια μέρα", σε συνεργασία με τους B-movies. Το 2008, κυκλοφορεί το "Live στο θέατρο Απόλλων της Σύρου", μαζί με τους B-Movies. Το καλοκαίρι του 2009, κυκλοφορεί το DVD "REC", το οποίο περιέχει ένα ντοκιμαντέρ 72 λεπτών γύρω από τα τραγούδια των προσωπικών δίσκων του, της μουσικής του καριέρας και των παραστάσεων στη Σύρο, δώδεκα τραγούδια από τις παραστάσεις στο θέατρο Απόλλων και ένα audio CD με τραγούδια από τους προσωπικούς του δίσκους σε διαφορετικές εκτελέσεις και μία ακουστική εκτέλεση του “Τροφή για τα θηρία”. Το 2010, κυκλοφορεί ο δίσκος "Αυτό το πλοίο που όλο φτάνει", σε συνεργασία με τους B-movies. Το 2013, κυκλοφορεί ο δίσκος "Ιστορίες που ίσως έχουν συμβεί" και το 2015 επιστρέφει με τον δίσκο "Στον διπλανό ουρανό". Τον Απρίλιο του 2016 κυκλοφόρησε η έκτη του δισκογραφική δημιουργία με τίτλο "Μια πυρκαγιά σ' ένα σπιρτόκουτο", που περιέχει 12 καινούργια τραγούδια.
Η Συμμορία των Δώδεκα

Πλοκή

Μετά την επιτυχημένη ληστεία των 160 εκατομμυρίων δολαρίων από τον αδίστακτο Τέρι Μπένεντικτ, ο Ντάνι Όσιαν και η συμμορία του νομίζουν ότι είναι ελεύθεροι και χωρίς μπλεξίματα με το νόμο. Μια μέρα όμως, ο Μπένεντικτ τους επισκέπτεται τον καθένα ξεχωριστά, αλλά δεν τους κάνει τίποτα. Απλά τους λέει ότι έχουν δύο εβδομάδες προθεσμία να του επιστρέψουν τα λεφτά. Η συμμορία ξαναενώνεται και γνωρίζοντας πως δεν μπορούν να κάνουν κάποιο κόλπο στις Ηνωμένες Πολιτείες αποφασίζουν να στραφούν προς την Ευρώπη. Ο Ράστι αποφασίζει να πάνε στο Άμστερνταμ, καθώς εκεί υπάρχει ένας τύπος που μπορεί να τους βοηθήσει, αλλά ο Ράστι δεν λέει στη συμμορία τον πραγματικό λόγο που θέλει να πάει εκεί.
Στην προσπάθειά τους να στήσουν το κόλπο που τους ζητήθηκε να κάνουν, ανακαλύπτουν πως κάποιος άλλος τους πρόλαβε. Συμπεραίνουν ότι αυτός ο κάποιος ήταν το πρόσωπο που είπε στον Μπένεντικτ την αλήθεια. Αργότερα η Ίζαμπελ Λαχίρι, όργανο της Europol, ερευνά τη ληστεία και βλέποντας τον τρόπο της απόπειράς τους, τους ανακαλύπτει. Η Ίζαμπελ και ο Ράστι "γνωρίζονται", καθώς οι δυο τους έχουν παρελθόν. Παρ' όλο που αποφασίζει να μην τους συλλάβει, τους προειδοποιεί να μην κάνουν τίποτα άλλο. Επίσης τους λέει ποιος είναι ο άνδρας που τους "έδωσε" στον Μπένεντικτ. Όταν τον ανακαλύπτουν, μαθαίνουν ότι αυτός προσεβλήθη όταν ο μέντοράς του, ο οποίος είναι ένας εξαιρετικός επαγγελματίας κλέφτης, του λέει ότι ο Ντάνι Όσιαν και η συμμορία του είναι καλύτεροι κλέφτες. Έτσι τους προκαλεί να κλέψουν κάτι και αν τα καταφέρουν θα τους δώσει τα λεφτά που χρειάζονται για να δώσουν στον Μπένεντικτ. Έτσι η συμμορία αρχίζει να καταστρώνει το σχέδιό της για την κλοπή και να προσέχουν την Ίζαμπελ, η οποία τους παρακολουθεί.

Box office

Με προϋπολογισμό 110.000.000 δολάρια, η ταινία άνοιξε στην 1η θέση με 39,1 εκατομμύρια δολάρια το πρώτο σαββατοκύριακο. Οι εισπράξεις στην Αμερική έφτασαν τα 125,5 εκατομμύρια δολάρια ενώ στον υπόλοιπο κόσμο τα 237,2 εκατομμύρια δολάρια. Συνολικά απέφερε 362,7 εκατομμύρια δολάρια παγκοσμίως. Ήταν η 14η μεγαλύτερη εισπρακτική επιτυχία στην Αμερική και η 10η παγκοσμίως για το 2004.
Πρωτάθλημα πετοσφαίρισης Α' εθνικής κατηγορίας γυναικών 1985-1986

Πρωτάθλημα Ελλάδας πετοσφαίρισης γυναικών 1985−1986. Συμμετείχαν δέκα ομάδες και διεξήχθη σε δύο φάσεις. Οι ομάδες που στην πρώτη φάση κατέλαβαν τις θέσεις 1-5, στη Β' φάση συμμετείχαν στο γκρουπ για τις θέσεις 1−5, ενώ οι ομάδες που στην πρώτη φάση κατέλαβαν τις θέσεις 6-10, στη Β' φάση συμμετείχαν στο γκρουπ για τις θέσεις 6−10. Πρωταθλητής αναδείχθηκε ο Φιλαθλητικός για δεύτερη φορά στην ιστορία του.
Ρέψιμο

Η  ερυγή, κοινά ρέψιμο, είναι η απελευθέρωση αέρα κυρίως από τον οισοφάγο και το στομάχι μέσω του στόματος. Συνήθως συνοδεύεται από έναν τυπικό ήχο και μερικές φορές, οσμή.

Φυσιολογία

Τυπικά το ρέψιμο προκαλείται από την κατάποση αέρα (αεροφαγία) στη διάρκεια του φαγητού ή του ποτού και με τη συνακόλουθη απελευθέρωσή του, με τη μορφή μείγματος αζώτου και οξυγόνου. Οι ερυγές μπορούν επίσης να προκληθούν από την κατανάλωση αεριούχων ποτών όπως αναψυκτικά, μπίρα και σαμπάνια. Στην περίπτωση αυτή το αέριο που φεύγει είναι το διοξείδιο του άνθρακα από το ίδιο το ποτό. Σε κάποιες περιπτώσεις, ορισμένα φάρμακα μπορεί να προκαλέσουν ερυγές, ειδικά μάλιστα όταν χορηγηθούν σε μεγάλες δόσεις . Το ρέψιμο σε συνδυασμό ,με συμπτώματα όπως δυσπεψία, ζαλάδα και φλόγωση στο στήθος μπορεί να αποτελεί σημάδι ενός έλκους ή σχισματώδους κήλης (hiatal hernia), οπότε απαιτείται η παρέμβαση γιατρού. 
Ο ήχος της ερυγής προκαλείται από τη δόνηση του άνω οισοφαγικού σφιγκτήρα καθώς αέρας το διαπερνά. Το σημερινό ρεκόρ Γκίνες για το δυνατότερο ρέψιμο είναι 107,1 ντεσιμπέλ και το πέτυχε ο Βρετανός Πολ Χαν από το Λονδίνο, στις 24 Σεπτεμβρίου του 2008.

Κοινωνικές προεκτάσεις

Σε πολλά μέρη του κόσμου, το να ακούγεται κάποιος όταν ρεύεται δεν εκτιμάται πολύ και για το λόγο αυτό θεωρείται αγένεια. Μερικές φορές παιδιά και έφηβοι επιδίδονται σε διαγωνισμούς ρεψίματος, όπως για το πιο δυνατό, το πιο μεγάλο σε διάρκεια και επίσης σε ρεψίματα που συνοδεύονται από την προφορά λέξεων ή και της αλφαβήτας.

Βρεφική ερυγή

Τα μωρά συνήθως συσσωρεύουν αέρα ενώ τρώνε και για το λόγο αυτό θα πρέπει να ρευτούν. Για να κάνει κάποιος ένα παιδί να ρευτεί θα πρέπει να τοποθετηθεί σε θέση τέτοια, ώστε να μπορεί να φύγει αέρας. Μια τέτοια θέση είναι να τοποθετηθεί το βρέφος στον ώμο του ενηλίκου, με το στομάχι του μωρού στο στήθος του μεγάλου. Στη συνέχεια το παιδί πρέπει να χτυπηθεί ελαφρά στο πίσω μέρος της πλάτης του μέχρι να παραγάγει ερυγή. Η πρακτική αυτή δεν εφαρμόζεται διεθνώς, σε χώρες όπως π.χ. η Τσεχία.
Πολλές φορές στον ώμο του παιδιού τοποθετείται ένα μικρό πανί, για να προστατευτούν τα ρούχα του βρέφους από τον εμετό, ο οποίος συνήθως συνοδεύει το ρέψιμο.

Στα ζώα

Πολλά άλλα θηλαστικά, όπως τα βοοειδή, τα σκυλιά και τα πρόβατα, ρεύονται επίσης. Ειδικότερα, ο αέρας που απελευθερώνουν τα μηρυκαστικά είναι μεθάνιο που προέρχεται από τη διαδικασία πέψης του ζώου. Το φαινόμενο αυτό οφείλεται σε αναερόβιους οργανισμούς, όπως η Escherichia coli (E. coli). Μια μεσαία αγελάδα υπολογίζεται ότι εκλύει περίπου 542-600 λίτρα μεθανίου κάθε μέρα μέσω ερυγών και εκπνοής. Αυτό καθιστά τις αγελάδες υπεύθυνες κατά μεγάλο ποσοστό για το φαινόμενο του θερμοκηπίου. Το 95% του αερίου αυτού εκλύεται μέσω των ερυγών. Το γεγονός αυτό έκανε Αυστραλούς επιστήμονες να δημιουργήσουν εμβόλιο κατά της παραγωγής μεθανίου και για την ελαχιστοποίηση του μεθανίου που παράγεται από τις ερυγές των βοοειδών.
Επίσης, μερικά είδη ψαριών απελευθερώνουν αέρια από τα βράγχια τους. Η ερυγή στην περίπτωση αυτή φείλεται σε αέρα που εξέρχεται από κύστη.
DreamWorks Δράκοι

Πλοκή

Μετά αμέσως μετά τα γεγονότα του Πώς να εκπαιδεύσετε το δράκο σας, αλλά πριν από την Πώς να εκπαιδεύσετε το δράκο σας 2, οι αναβάτες του Μπερκ ακολουθεί Hiccup όπως ο ίδιος προσπαθεί να κρατήσει την ισορροπία στο πλαίσιο της νέας συγκατοίκησης των δράκων και Βίκινγκς. Παράλληλα συμβαδίσουν με νεότερο δόση Μπερκ - Ένα Δράκος Training Academy - λόξιγκα, Φαφούτης, και το υπόλοιπο των Βίκινγκ Έφηβοι τίθενται σε δοκιμασία, όταν έρχονται αντιμέτωποι με νέους κόσμους πιο σκληρή από ό, τι Μπερκ, νέα δράκους που δεν μπορούν όλοι να εκπαιδευτούν, και νέους εχθρούς που ψάχνουν για κάθε λόγο να καταστρέψουν την αρμονία μεταξύ των Βίκινγκς και Δράκων.
Ντόναλντ Μπουντρό

Τα πρώτα χρόνια της ζωής του και εκπαίδευση

Ο Μπουντρό γεννήθηκε το 1958. Έλαβε το διδακτορικό του δίπλωμα στα Οικονομικά από το Πανεπιστήμιο Auburn το 1986 και η διατριβή του είχε θέμα «Contracting, Organization, and Monetary Instability: Studies in the Theory of the Firm.». Έλαβε πτυχίο νομικής από τη Νομική Σχολή του Πανεπιστημίου της Βιρτζίνια το 1992.

Ακαδημαϊκή σταδιοδρομία

Ο Μπουντρό ήταν Επίκουρος Καθηγητής Οικονομικών στο Πανεπιστήμιο George Mason από το 1985 έως το 1989. Διετέλεσε Αναπληρωτής Καθηγητής της Νομικής και Οικονομικών Σπουδών στο Πανεπιστήμιο Clemson από 1992 έως το 1997 και Πρόεδρος του Ιδρύματος Εκπαίδευσης Οικονομικών Επιστημών από το 1997 έως το 2001. Τώρα είναι Καθηγητής Οικονομικών στο Πανεπιστήμιο George Mason, στο οποίο υπηρέτησε και ως πρόεδρος του Οικονομικού Τμήματος το διάστημα 2001-2009.
Κατά τη διάρκεια του εαρινού εξαμήνου του 1996 ήταν Επισκέπτης Ερευνητής στο Δίκαιο και Οικονομία της Νομικής Σχολής του Πανεπιστημίου Cornell. Ο Μπουντρό συνεργάζεται τώρα και με το Ινστιτούτο Cato, μία δεξαμενή σκέψης της Ουάσιγκτον.

Δημοσιεύσεις

Είναι ο συγγραφέας του βιβλίου Globalization (Greenwood Guides to Business and Economics, 2007) και του βιβλίου Hypocrites and Half-Wits (2012). Αρθρογραφεί δύο φορές το μήνα στο Pittsburgh Tribune-Review καθώς και στο blog Cafe Hayek με το όνομα Don Boudreaux.

Άλλες δραστηριότητες

Ο Μπουντρό έχει δώσει διαλέξεις στις Ηνωμένες Πολιτείες, τη Λατινική Αμερική και την Ευρώπη σε θέματα σχετικά με τη φύση του νόμου, την αντιμονοπωλιακή νομοθεσία και την οικονομία και το διεθνές εμπόριο. Μίλησε σε ένα σεμινάριο του Ινστιτούτου Οικονομικών Μελετών με θέμα την Ευρώπη και Ελευθερία το 2007 στο Ντέβα της Ρουμανίας, καθώς και στη Σύνοδο Κορυφής για την Ελευθερία το 2001 και το 2010.

Γνώμες και απόψεις

Ο Μπουντρό έχει επικρίνει δημοσίως τον βραβευμένο με Νόμπελ οικονομολόγο Πωλ Κρούγκμαν, δηλώνοντας ότι ο Κρούγκμαν συχνά «διαπράττει στοιχειώδη λάθη» κατά τη συζήτηση περί οικονομίας.
Ο Μπουντρό υποστήριξε τον Οκτώβριο του 2009, ότι η χρηματιστηριακή διαπραγμάτευση με εκμετάλλευση εμπιστευτικών πληροφοριών «είναι αδύνατο να ελεγχθεί και τελικά είναι χρήσιμη για τις αγορές και τους επενδυτές.... Απέχει πολύ από  το να είναι τόσο επιζήμια για την οικονομία ώστε να πρέπει να ποινικοποιηθεί. Οι κάτοχοι εσωτερικής πληροφόρησης αγοράζουν και πουλάνε μετοχές με βάση τις πληροφορίες τους και έτσι διαδραματίζουν κρίσιμο ρόλο για τη διατήρηση τιμών σε ειλικρινή επίπεδα συμβάλλοντας στην αποφυγή των ψευδών σχετικά με την εταιρική πραγματικότητα ».
Τον Ιανουάριο του 2013 σε ένα άρθρο στην εφημερίδα Wall Street Journal, ο Μπουντρό και ο Mark Perry υποστήριξαν ότι η «η θεωρία των προοδευτικών ... ότι η μεσαία τάξη της Αμερικής έχει παραμείνει στάσιμη οικονομικά από το 1970» είναι «θεαματικά λανθασμένη». Στο ίδιο πνεύμα, ο Μπουντρό και η Liya Palagashvili δημοσίευσαν ένα άρθρο στην εφημερίδα Wall Street Journal τον Μάρτιο του 2014 σχετικά με μία μελέτη η οποία δείχνει ότι, αντίθετα με την επικρατούσα άποψη, οι μισθοί στις ΗΠΑ και τη Βρετανία δεν έχουν αποσυνδεθεί από την παραγωγικότητα.
Εθνική Ουρουγουάης U20 (ποδόσφαιρο ανδρών)

Η Εθνική Ουρουγουάης U20 (ποδόσφαιρο ανδρών) είναι η εθνική ομάδα ποδοσφαίρου της Ουρουγουάης για ποδοσφαιριστές κάτω των 20 ετών. Η ομάδα συμμετέχει στο Παγκόσμιο Κύπελλο ποδοσφαίρου U20 και στο South American Youth Championship. Αγωνίζεται στο Estadio Centenario de Montevideo. Ελέγχεται από την Ομοσπονδία Ποδοσφαίρου Ουρουγουάης. Έχει 12 συμμετοχές σε τελική φάση του παγκοσμίου κυπέλλου. Το 1997 και το 2013 ήταν φιναλίστ της διοργάνωσης, το 1979 τερμάτησε στην 3η θέση και το 1977 και 1999 στην τέταρτη θέση. Έχει 7 κατακτήσεις του South American Youth Championship (1954, 1958, 1964, 1975, 1977, 1979, 1981).
Μάχη της Αμφίπολης

Η εκστρατεία του Βρασίδα στη Μακεδονία

Ο Λακεδαιμόνιος στρατηγός Βρασίδας εκστράτευσε στη Μακεδονία για να δημιουργήσει κατά πρώτον συμμαχίες και κατα δεύτερον να πολιορκήσει και να καταλάβει τις προσκείμενες στην Αθήνα πόλεις. Τότε έμαθε ότι ο φιλοπόλεμος Αθηναίος στρατηγός Κλέων ερχόταν εναντίον του για να τον σταματήσει. Οι δύο αντίπαλοι στρατοπέδευσαν κοντά στα τείχη της Αμφίπολης, ενώ μέρος του στρατού του Βρασίδα παρέμεινε μέσα στα τείχη της φιλικά προσκείμενης πόλης.

Η μάχη

Το επόμενο πρωί ο Βρασίδας με όλο το στρατό του κρύφτηκε πίσω από τα τείχη της Αμφίπολης. Ο Κλέων πληροφορημένος για τις κινήσεις του αντιπάλου του, έδωσε εντολή υποχώρησης σε φάλλαγγα πορείας. Τότε άνοιξαν ξαφνικά οι πύλες της Αμφίπολης και από μέσα ξεχύθηκε ο στρατός των Σπαρτιατών ο οποίος προσέβαλλε τους Αθηναίους στο μέσον της φάλαγγάς τους και στην οπισθοφυλακή της. Οι Αθηναίοι τράπηκαν σε γενική σχεδόν φυγή και είχαν πολύ μεγάλες απώλειες (600 νεκρούς) ενώ από τους Σπαρτιάτες σκοτώθηκαν μόλις 7, συμπεριλαμβανομένου του Βρασίδα. Στη μάχη έπεσε νεκρός και ο Κλέωνας.

Συνέπειες της μάχης

Η μεγάλη ήττα των Αθηναίων και ο θάνατος των Κλεωνα και Βρασίδα είχε ως αποτέλεσμα την επικράτηση των φιλειρηνικών παρατάξεων μεταξύ των εμπολέμων. Έτσι, το φθινόπωρο του 422 π.Χ. άρχισαν οι ειρηνευτικές διαπραγματεύσεις οι οποίες κατέληξαν στην ειρήνη του Νικία το 421 π.Χ..
Μάρκος Αντωνιάδης

Σταδιοδρομία

Εξελέγη βουλευτής Καβάλας με τη ΝΔ συγκεντρώνοντας 10.802 σταυρούς στις εκλογές του 1974. Επανεξελέγη βουλευτής στις εκλογές του 1977 με 8.624 σταυρούς προτίμησης. 
Απεβίωσε το 2013. Η κηδεία του έγινε από το ναό των Αγίων Θεοδώρων.
Καζιμίρ Β΄ της Βέντσιτσα

Βιογραφία

Ήταν ο τέταρτος γιος τού Καζιμίρ Α΄ δούκα της Κουγιάβια και της Ευφροσύνης των Πιαστ-Σιλεσίας, κόρης τού Καζιμίρ Α΄ δούκα του Οπόλε.
Ο πατέρας του από έναν προηγούμενο γάμο είχε άλλους δύο γιους. Όταν το 1267 αυτός απεβίωσε, ο Καζιμίρ Β΄ και οι δύο αμφιθαλείς αδελφοί του κληρονόμησαν το μερίδιό τους υπό την επιτροπεία της μητέρας τους (ο Καζιμίρ Β΄ ήταν 6 ετών), ως το 1275 οπότε θεωρήθηκαν ενήλικοι (ο Καζιμίρ Β΄ έγινε 14 ετών) και κυβερνούσαν μαζί. Το 1288 απεβίωσε ο ετεροθαλής αδελφός του Λέσεκ Β΄ δούκας της Βέντιτσα και ο Καζιμίρ Β΄ έλαβε το δουκάτο εκείνου, που ήταν στο κέντρο της Πολωνίας.

Συνεργασία με τον Βλάντισλαφ Α΄

Το 1289 ο Καζιμίρ Β΄ και ο μεγαλύτερος αμφιθαλής αδελφός του Βλάντισλαφ Α΄ ο βραχύς υποστήριξαν την εκστρατεία τού Μπολέσλαφ Β΄ κυβερνήτη τού Πουότσκ για τον θρόνο της Κρακοβίας. Οι ενωμένες δυνάμεις τους νίκησαν στις 26 Φεβρουαρίου τα στρατεύματα των Πιαστ-Σιλεσίας Ερρίκου Γ΄, Μπόλκο Α΄ και Πσέμκο στη μάχη τού Σιέβιες. Σύντομα μετά για άγνωστους λόγους ο Μπολέσλαφ Β΄ του Πουότσκ αποκήρυξε τη διεκδίκησή του και αυτό έκανε τον Βλάντισλαφ Α΄ τον βραχύ να κατακτήσει την Μικρότερη Πολωνία για τον εαυτό του. Με τη στενή συνεργασία τού αδελφού του, ο Βλάντισλαφ Α΄ ο βραχύς ξεκίνησε πόλεμο με τον Βεγκέσλαο Β΄ της Βοημίας. Το φθινόπωρο τού 1292 τα δύο αδέλφια εκστράτευσαν στη Βοημία, αλλά ο Βεγκέσλαος Β΄ τους αιχμαλώτισε. Στη συμφωνία ειρήνης που ακολούθησε το ίδιο έτος, τα δύο αδέλφια αναγκάστηκαν να υπογράψουν υποτέλεια στον βασιλιά της Βοημίας.
Στάντιο Αρτέμιο Φράνκι

Ιστορία

Το γήπεδο εγκαινιάστηκε το 1931 και η αρχική ονομασία ήταν Κομμουνάλε. Χτίστηκε από τον Πιερ Λουίτζι Νέρβι και το γήπεδο ήταν ένα από τις καλύτερες κατασκευές της πόλης. Έχει ανακαινιστεί μόνο μία φορά, το 1990 για να είναι έτοιμο στο Μουντιάλ 1990. Το στάδιο χωράει 47.290 θεατές.
Ένωση Ποδοσφαιρικών Σωματείων Θεσπρωτίας

Ιστορία

Η «Ένωση Ποδοσφαιρικών Σωματείων Θεσπρωτίας» ιδρύθηκε το 1984. Μέχρι τότε οι σύλλογοι του νομού συμμετείχαν στο πρωτάθλημα της ΕΠΣ Κέρκυρας.

Συμμετοχές ομάδων Ε.Π.Σ.Θ. στα εθνικά πρωταθλήματα

Οι συμμετοχές των ομάδων της ΕΠΣ Θεσπρωτίας στις 4 εθνικές κατηγορίες,ασχέτως των ονομασιών που είχαν κατά καιρούς.
Μπόντεγκι

Το Μπόντεγκι (번데기, κυριολεκτικά «νύμφη»), είναι κορεάτικο φαγητό δρόμου το οποίο παρασκευάζεται με νύμφες μεταξοσκωλήκων. Πωλείται συνήθως από πλανόδιους πωλητές. Παρασκευάζεται μέσω βρασίματος ή ατμού. Το φαγητό σερβίρεται σε χάρτινα ποτήρια με ξύλινο καλαμάκι.
Επίσης, κονσερβοποιημένα μπόντεγκι πωλούνται σε παντοπωλεία και καταστήματα ψιλικών.
Εθνικός Ύμνος του Μεξικού

O Εθνικός Ύμνος του Μεξικού (στα ισπανικά: Himno Nacional Mexicano) καθιερώθηκε επίσημα το 1943. Οι στίχοι του εθνικού ύμνου είναι του ποιητή Φρανσίσκο Γκονσάλες Μποκανέγρα (Francisco González Bocanegra). Ο ποιητής έγραψε τον ύμνο το 1853, μετά το κλείδωμά του σε δωμάτιο από την αρραβωνιαστικιά του, η οποία ήταν αντίθετη στην άρνηση του ποιητή να λάβει μέρος σε διαγωνισμό για τον εθνικό ύμνο. Το ποίημά του επιλέχθηκε ομόφωνα από την επιτροπή του διαγωνισμού. Η επίσημη ανακοίνωση του νικητή , που ήταν ο Γκονσάλες, έγινε στην εφημερίδα της κυβέρνησης (Diario Oficial de la Federación) στις 3 Φεβρουαρίου 1854. Το 1854 ενορχηστρώθηκε η μουσική από τον Χάιμε Νουνό (Jaime Nunó) . Ο ύμνος αποτελείται συνολικά από 10 στροφές και μία επωδό. Άρχισε να χρησιμοποιείται στις 16 Σεπτεμβρίου του 1854, επέτειο της ανεξαρτησίας. Από το 1854 ως την επίσημη υιοθέτησή του έγιναν αρκετές τροποποιήσεις εξαιτίας των πολιτικών αλλαγών στο κράτος. Ανεπίσημα, ο ύμνος λέγεται "Mexicanos, al grito de guerra", που σημαίνει "Μεξικανοί, στην κραυγή του πολέμου") , φράση που αποτελεί την αρχή του ύμνου.

Κανονισμοί

Η χρήση του ύμνου για εμπορικούς σκοπούς απαγορεύεται ρητά. Σε σπάνιες περιπτώσεις που κάποιος δεν ψάλλει τον ύμνο σωστά, η κυβέρνηση προβλέπει την επιβολή ποινών με σκοπό τη διατήρηση της αξιοπρέπειας των εθνικών συμβόλων. Σε μια περίπτωση, μία τραγουδίστρια είχε ξεχάσει τα λόγια του ύμνου στη διάρκεια ποδοσφαιρικού αγώνα στην Γουαδαλαχάρα και της επεβλήθηκε πρόστιμο 40 αμερικανικών δολαρίων από το Υπουργείο Εσωτερικών. Επιπρόσθετα, μερικές φορές ο ύμνος χρησιμοποιείται ως εργαλείο εναντίον ανθρώπων που ίσως δεν είναι "πραγματικοί Μεξικανοί". Τέτοιο παράδειγμα αποτελεί το γεγονός της σύλληψης ενός νεαρού Αφρομεξικανού, ο οποίος αναγκάστηκε από την αστυνομία να τραγουδήσει τον ύμνο για να αποδείξει την καταγωγή του. Σε ένα παρόμοιο περιστατικό στην Ιαπωνία, η αστυνομία ζήτησε από 3 άνδρες να ψάλλουν τον μεξικανικό εθνικό ύμνο μετά τη σύλληψή τους στο Τόκιο για διάρρηξη. Όταν οι άνδρες αποδείχθηκε ότι δεν τον ήξεραν, αποκαλύφθηκε ότι ήταν Κολομβιανοί με πλαστά διαβατήρια και παρουσιάζονταν για Μεξικανοί.

Σε άλλες γλώσσες

Δεν υπάρχει de jure ή επίσημη γλώσσα για τον ύμνο στο Μεξικό. Η πιο κοινή γλώσσα είναι τα ισπανικά. Στις 8 Δεκεμβρίου του 2005 , το άρθρο 39 του νόμου για τα εθνικά σύμβολα όρισε ότι επιτρέπεται η μετάφραση των στίχων του ύμνου και σε γλώσσες αυτοχθόνων. Η επίσημη μετάφραση γίνεται από το Εθνικό Ινστιτούτο των Γλωσσών Ιθαγενών (Instituto Nacional de Lenguas Indígenas).
Επίσημα, ο εθνικός ύμνος έχει μεταφραστεί στις εξής ιθαγενείς γλώσσες: Τσιναντέκος (Chinanteco), Οτομί (Otomí) ή Χνιά Χνιού (Hña Hñu), Μιχτέκος (Mixteco), Μάγια, Νάουατλ και Ουαστέκος (Huasteco) ή Τένεκ (Tenec).
Τουλούζ ΦΚ

Ιστορία

Το 1937 ιδρύθηκε το πρώτο ποδοσφαιρικό σωματείο της Τουλούζ, το οποίο ωστόσο παραχώρησε τους παίκτες της και τη θέση της στο γαλλικό πρωτάθλημα στη  Ρεντ Σταρ ΦΚ. Στις 25 Μαΐου 1970 επανιδρύθηκε ως Union Sportive Toulouse και στελεχώθηκε με έφηβους ποδοσφαιριστές από τις ομάδες Γκασκόν και Μερμόζ-Μπονφουά. Συμμετείχε την περίοδο 1970-71 στη δεύτερη κατηγορία Γαλλίας (Λιγκ 2), χρησιμοποιώντας τα χρώματα του άσπρου και του κόκκινου. Το 1977 επανέκτησε το ιστορικό όνομά της (Toulouse Football Club) και υιοθέτησε νέα χρώματα συνδυάζοντας το μοβ με το λευκό. Το 1982 κατάφερε να προβιβαστεί στην πρώτη κατηγορία Γαλλίας (Λιγκ 1) ενώ το 1984 πήρε μέρος στο Κύπελλο ΟΥΕΦΑ. Η καλύτερη της χρονιά ήταν το 1986, όταν τερμάτισε στην τρίτη θέση του βαθμολογικού πίνακα.
Το 1994 υποβιβάστηκε για πρώτη φορά και έκτοτε βρίσκεται μεταξύ της πρώτης και δεύτερης κατηγορίας. Στη διάρκεια της δεκαετίας του 1990 αντιμετώπισε σημαντικά οικονομικά προβλήματα που οδήγησαν την ομάδα σε υποβιβασμό το 2001, κατόπιν απόφασης της γαλλικής ποδοσφαιρικής ομοσπονδίας, ωστόσο επανήλθε στην πρώτη κατηγορία μετά από δύο αγωνιστικές περιόδους.
Τη σεζόν 2008-09 έκανε μια εντυπωσιακή χρονιά, παίρνοντας την 4η θέση με 64 βαθμούς και εξασφαλίζοντας πρόκριση στο Γιουρόπα Λιγκ.

Έμβλημα

Από το 1995, ο σύλλογος φέρει επάνω στο έμβλημά του, την συντόμευση της πλήρους ονομασίας του TFC. Με κάθε αλλαγή στην θέση του προέδρου του συλλόγου, είθισται να αλλάζει και το έμβλημα της ομάδας.
Τον παλιό εκείνο τον καιρό

Πλοκή

Το ντοκιμαντέρ ασχολείται με τα 50 χρόνια του ελληνικού κινηματογράφου. Περιέχει αποσπάσματα από 
παλαιότερες ελληνικές ταινίες της περιόδου 1920 - 1930.
Πρωτάθλημα ποδοσφαίρου Σομαλίας

Ιστορία

Το πρωτάθλημα δημιουργήθηκε το 1967, έπειτα από την ανεξαρτησία της χώρας.